Foto’s: Groot skade ná motor deur kerkmuur ploegGroot skade ná motor deur kerkmuur ploeg (Foto: Verskaf) ’n Motoris het Woensdagaand vermoedelik teen ’n geweldige spoed teen die NG Kerk Greydene in Johannesburg vasgejaag en regdeur die gebou se muur geploeg. Ds. Leon Forsman, leraar van dié gemeente, vertel aan Maroela Media hy, sy vrou en tienerseun het omstreeks 23:30 na buite gehardloop toe hulle ’n harde slag langs die pastorie gehoor het. “Toe ons by die kerk aankom, was daar alreeds ’n klomp mense wat uitgekom het om te kyk wat gebeur het,” vertel Forsman. Die bestuurder van die voertuig het na bewering in die straat voor die kerk opgery en skielik omgedraai waarna hy teen ŉ hoë spoed teen die kerk se muur vasgejaag het. “Die voertuig het byna regdeur die muur van die kerk se kombuis gebars. Bakstene het gevlieg en lê nou die hele kerkterrein vol. Dit lyk amper soos ’n ontploffing,” vertel Forsman. Wonderbaarlik het die bestuurder nie ernstige beserings opgedoen nie en die persoon is na ’n staatshospitaal in Aucklandpark geneem. Volgens Forsman is die skade aan die gebou egter omvattend. “Die buitemuur en dak van die kerk is erg beskadig. Die assessor reken dat ons sowat R1 miljoen se skade het. Ons plaas ons volle vertroue op die versekering en dat hulle die skade sal vergoed,” sê hy. Die bestuurder van die voertuig woon in dieselfde straat as die kerk. Die oorsaak dat die motor teen die kerk vasgejaag het, is egter nog nie bekend nie. “Dit is maar aanvanklik ’n skok, maar genadiglik is die man of enige iemand anders nie ernstig beseer nie,” sê Forsman.